GUWAHATI  : आसाम हादोरसायाव गाज्रि एबा अगेन खान्थियै बाहायनायनि बेलायाव सेथि मासि आवग्रिदों । बेनि रोखा बिदिन्थि महरै दं साइबार क्राइम । बे जाथाया हादोरसायाव गोबां खहा खालामदों । मख'जाथावदि नेसनेल क्राइम रेकर्ड बिउर' ( NCRB ) दा बावैसो सिगां 2017 माइथायनि अगेन खामानि मावनाय खारिथि एबा क्राइम डाटा उदां खालामना होयो । सोमोनांथावै साइबार क्राइम हार मोनफ्रोमबो से लाख सुबुं अन्जिमा ( One Lakh Population ) मादाव जाफ्लेदों । बे अगेन खामानि एबा साइबार क्राइम दिन्थिनाय बादिब्ला 2017 माइथायाव आसाम हादोरसायाव मोन 1.120 अगेन जाथाइ सोमजिदों , जेराव दुलाराय भारतनि हार 3.4 नि रुजुनायाव आसामावनो 1.7 अगेन जाथाय सोमजिनानै फारिलाइनि नैथि मासि आवग्रिनो हादों , थामथियाव कर्नाटक हादोरसायाव जायगा दखल खालामदों । मख'जाथावदि थांनाय 2016 माइथायनिफ्रायनो आसामाव गिख्रंथाव महर लादों साइबार क्राइम एबा अगेन खामानिनि हार जाथाया । रायखांनो गोनां दि आसाम हादोरसायाव मोन 696 जाथाया साइबार क्राइमजों लोब्बा गोनां सुबुंनि जोहै सोमजिदों । दुलाराय हादोरनि रुजुनायाव 2016 माइथायाव आसाम हादोरसाया स्निथि मासि ( Seventh Rank ) आवग्रिनो हादोंमोन । 2018 माइथायाव नेसनेल क्राइम रेकर्ड बिउर' ( National Crime Records Bureau ) नि फोसावजानाय खारिथि नि बेलायाव आसाम हादोरसानि क्राइम इनभेष्टिगेसन डिपार्टमेन्ट नि सुलुंनिफ्राइ मोनथिनो हानाय खौरांनि बादिब्ला जोबोद दुखु नांथाव । क्राइम इनभेष्टिगेसन डिपार्टमेन्ट ( Criminal Investigation Department ) बिफाना मोनथिनाय खौरांनि बादिब्ला 2018 माइथायाव मोन 1517 अगेन खामानिनि जाथाय केस एबा अ'जद थिसन जादों । थिग बिदिनो 2019 माइथायावबो गिलु बालु महर लादों । सोलिफु बोसोरनि गेजेराव मोन 1.106 अगेन खामानि जाथाय गिबि द' दानाव केस एबा अ'जद थिसननायनि खौरांआ क्राइम इनभेष्टिगेसन डिपार्टमेन्ट ( Criminal Investigation Department ) बिफाना सोरांआव फैयो । रायखांनो गोनां दि बै अगेन खामानियाव लोब्बा गोनां सुबुंनि गिबि नोजोर थांखिया रांख' आरो गुबुन गुबुन रांङारि फसंथान । क्राइम इनभेष्टिगेसन डिपार्टमेन्ट ( Criminal Investigation Department ) बिफाननि फुंखानि बादिब्ला आसामाव जोबोद गोख्रों गिथावना महर लानाय साइबार क्राइम हान्जानि सुबुंफोरजों बाहिरा हादोर , जायगानि सुबुंफोरजों खाथि सोमोन्दो दंखायो । बैसोरजों लोगो नांजाबना बे अगेन खामानि मावनाया सामलाय थायो । मख'जाथावदि बिसोरो जोबोद बिरोंदामिनारि रौंगोसा सुबुंफोरा अगेन खामानि मावलांबाय थादों । पुलिस बिफानाबो बेफोर बादि अगेन खामानि मावग्रा सुबुंफोरखौ खाजानायाव आरो मावनायाव दबथायनो हायाखै । थांनाय बावैसो सिगां हादोर फालांगियारि राजथावनि महरै मिथिनाय नोगोरमा मुम्बाइआव पुलिस रैखाथि हान्जानि जेयाव खाजानाय सानै टुर्कि नोगोरारिया गुवाहाटीनि गुबुन गुबुन जायगाफोराव ए टि एम हेंकि खालामनाय जाथायनि दायाव सिग्रोमनायाव गिलु बालु सिमान होयो । नायबिजिरसंनाय पुलिसनि सुलुंङाव फोरमाय जानाय सुलुंनि बादिब्ला अगेन खामानियाव लोब्बा गोनां सुबुं मोना गुवाहाटी नोगोरमानि गुबुन गुबुन जायगायाव फसंनाय ए टि एम मेसिनाव क्लनिंनि जोहै रां सोबख'दोंमोन । 
आसाम हादोरसायाव साइबार क्राइम नि जाथाया गिख्रंथाव महरनि लामायाव